CELEX: 62008TN0247
Language: el
Date: 2008-06-20 00:00:00
Title: Υπόθεση T-247/08: Αγωγή της 20ής Ιουνίου 2008 — C-Content BV κατά Υπηρεσίας Επισήμων Εκδόσεων των Ευρωπαϊκών Κοινοτήτων

15.8.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 209/62
            
         Αγωγή της 20ής Ιουνίου 2008 — C-Content BV κατά Υπηρεσίας Επισήμων Εκδόσεων των Ευρωπαϊκών Κοινοτήτων
   (Υπόθεση T-247/08)
   (2008/C 209/111)
   Γλώσσα διαδικασίας: η αγγλική
   Διάδικοι
   
      Ενάγουσα: C-Content BV ('s Hertogenbosch, Κάτω Χώρες) (εκπρόσωπος: M. Meulenbelt, δικηγόρος)
   
      Εναγομένη: Υπηρεσία Επισήμων Εκδόσεων των Ευρωπαϊκών Κοινοτήτων
   Αιτήματα της ενάγουσας
   Η ενάγουσα ζητεί από το Πρωτοδικείο:
   
               —
            
            
               να κρίνει ότι η Υπηρεσία Επισήμων Εκδόσεων των Ευρωπαϊκών Κοινοτήτων (Γραφείο Εκδόσεων) παρέβη το κοινοτικό δίκαιο περί προσκλήσεως υποβολής προσφορών και συμβάσεων κατά τα εκτιθέμενα στην αγωγή·
            
         
               —
            
            
               να υποχρεώσει το Γραφείο Εκδόσεων να αποζημιώσει την ενάγουσα για τις δαπάνες που πραγματοποίησε και τη ζημία που υπέστη, κατά τα εκτιθέμενα στην αγωγή·
            
         
               —
            
            
               να καταδικάσει το Γραφείο Εκδόσεων στα δικαστικά έξοδα της ενάγουσας.
            
         Ισχυρισμοί και κύρια επιχειρήματα
   Στην παρούσα υπόθεση, η ενάγουσα ασκεί αγωγή λόγω εξωσυμβατικής ευθύνης για τη ζημία που υποστηρίζει ότι υπέστη από τις παρατυπίες που καταλογίζει στην Υπηρεσία Επισήμων Εκδόσεων των Ευρωπαϊκών Κοινοτήτων (Υπηρεσία Εκδόσεων) στο πλαίσιο ορισμένων διαδικασιών υποβολής προσφορών σχετικά με υπηρεσίες ηλεκτρονικών εκδόσεων.
   Η ενάγουσα προβάλλει διάφορους λόγους ευθύνης για κάθε αμφισβητούμενη διαδικασία διαγωνισμού.
   Η ενάγουσα υποστηρίζει ότι η Υπηρεσία Εκδόσεων παραβίασε την αρχή της χρηστής διοικήσεως και το καθήκον επιμέλειας καθώς και τις αρχές της ίσης μεταχειρίσεως, της διαφάνειας και της δικαιολογημένης εμπιστοσύνης:
   
               1.
            
            
               Στον διαγωνισμό αριθ. 2034 για την παραγωγή και αναπαραγωγή CD-ROM με τις σειρές L και C της Επίσημης Εφημερίδας: αναθέτοντας τη σύμβαση σε ανταγωνιστή της ενάγουσας παρά το ότι η ενάγουσα υπέβαλε οικονομικώς πλέον συμφέρουσα προσφορά· διότι τροποποίησε τις βασικές προδιαγραφές και μείωσε τις σχετικές απαιτήσεις κατά τη διαδικασία του διαγωνισμού ή μετά την επιλογή του επιτυχόντος υποψηφίου χωρίς να ενημερώσει τους άλλους διαγωνιζομένους· διότι αρνήθηκε να προβεί σε επανεξέταση των αποτελεσμάτων του διαγωνισμού όταν διατυπώθηκαν αντιρρήσεις σχετικά με την έκβασή του στην Υπηρεσία Εκδόσεων· διότι δεν οργάνωσε νέο διαγωνισμό αντί να συνεχίσει τη σύμβαση αριθ. 2034 βάσει προτύπων που είχαν αισθητά μειωθεί.
            
         
               2.
            
            
               Στον διαγωνισμό 6019 για την παροχή υπηρεσιών ηλεκτρονικών εκδόσεων και ειδικότερα σχετικά με το συμπλήρωμα (S) της Επίσημης Εφημερίδας, μετά την προσχώρηση των 10 νέων κρατών μελών: διότι ακύρωσε τον διαγωνισμό βάσει του άρθρου 101 του κανονισμού 1605/2002 (1) λόγω αποκάλυψης εμπιστευτικών στοιχείων· η ενάγουσα υποστηρίζει ότι η αποκάλυψη αυτή δεν έπρεπε να επηρεάσει τα αποτελέσματα του διαγωνισμού δεδομένου ότι τα στοιχεία ήταν ήδη κοινώς γνωστά και οι προσφορές είχαν ήδη υποβληθεί. Επιπλέον, η ενάγουσα υποστηρίζει ότι η Υπηρεσία Εκδόσεων δεν παρέθεσε τη δέουσα αιτιολογία. Τέλος υποστηρίζει ότι η ακύρωση προξένησε σημαντική ζημία στην ενάγουσα η οποία είχε υποβάλει την πλέον συμφέρουσα από τις δύο υπολειπόμενες προσφορές στον ακυρωθέντα διαγωνισμό.
            
         
               3.
            
            
               Στον διαγωνισμό αριθ. 1695 για την παροχή υπηρεσιών ηλεκτρονικών εκδόσεων, ειδικότερα σχετικά με το συμπλήρωμα (S) της Επίσημης Εφημερίδας: διότι χρησιμοποίησε την επέκταση της σύμβασης 1695 προκειμένου να την τροποποιήσει. Η ενάγουσα υποστηρίζει ότι η Υπηρεσία Εκδόσεων δεν είχε νόμιμο έρεισμα προς τούτο ή για να επιτρέψει την επέκταση της σύμβασης και, κατά συνέπεια, να την τροποποιήσει αλλάζοντας τον υπεργολάβο. Η ενάγουσα υποστηρίζει ότι η Υπηρεσία Εκδόσεων παρέλειψε να διαπραγματευθεί σοβαρά ή να ερευνήσει τη δυνατότητα διατηρήσεως της ενάγουσας που ήταν ο κύριος υπεργολάβος για την υπόλοιπη περίοδο.
            
         Η ενάγουσα υποστηρίζει ότι άμεση συνέπεια των προαναφερθεισών παρατυπιών ήταν ότι έχασε τη θέση της ως προμηθευτής λογισμικού της Υπηρεσίας Εκδόσεων και πραγματοποίησε σημαντικές δαπάνες, υπέστη ζημίες και είχε διαφυγόντα κέρδη και θεωρεί ότι η Υπηρεσία Εκδόσεων υποχρεούται να την αποζημιώσει.
   
      (1)  Κανονισμός (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ L 48, σ. 1).